31. marec 2022

Spolupráca pri ochrane klímy

BASF a Henkel sa zamerali na obnoviteľné suroviny v spotrebných výrobkoch spoločnosti Henkel

* Pomocou certifikovanej metódy rovnováhy biomasy spoločnosti BASF spoločnosť Henkel ročne nahradí približne 110 000 ton surovín z fosílnych zdrojov obnoviteľnými zdrojmi.
* Rýchlym zavedením tohto opatrenia sa celkovo podarí ušetriť približne 200 000 ton emisií CO2.

Ludwigshafen/Düsseldorf – BASF a Henkel sa spoločne zaviazali v nasledujúcich štyroch rokoch postupne nahradiť vstupné suroviny z fosílnych zdrojov vo väčšine produktov dvoch európskych obchodných divízií spoločnosti Henkel, Laundry & Home Care a Beauty Care, surovinami z obnoviteľných zdrojov. Tento krok nadväzuje na pilotný projekt, ktorý spoločnosti realizovali v roku 2021 pri produktovom rade značky Love Nature. S využitím certifikovanej metódy rovnováhy biomasy spoločnosti BASF spolupráca ročne povedie k nahradeniu približne 110 000 ton vstupných materiálov surovinami z obnoviteľných zdrojov. Značkám ako Persil, Pril, Fa a Schauma sa tak podarí znížiť svoju uhlíkovú stopu a zredukovať celkové emisie CO2 asi o 200 000 ton.

*„Sme radi, že budeme v spolupráci so spoločnosťou BASF pokračovať a výrazne zvýšime podiel biomasy pri výrobe našich produktov, ktoré každý deň používajú milióny ľudí na celom svete,“* povedal predseda predstavenstva spoločnosti Henkel Carsten Knobel. *„Aby sme podporili regenerujúcu planétu, vydali sme sa na cestu environmentálnej transformácie nášho podnikania. Chceme kontinuálne zlepšovať svoje procesy, produkty a využívanie surovín v prospech efektívneho nakladania so zdrojmi a uhlíkovo neutrálnej budúcnosti. Zaradenie metódy rovnováhy biomasy spoločnosti BASF do nášho dodávateľského reťazca predstavuje správny krok týmto smerom.“*

*„Som veľmi hrdý, že spoločnosť Henkel oceňuje úsilie, ktoré BASF vynakladá na to, aby jej dodávala produkty s nízkou uhlíkovou stopou,“* povedal Dr. Martin Brudermüller, predseda predstavenstva spoločnosti BASF. *„Zároveň sme hrdí, že môžeme podporovať takúto inovatívnu značku, ktorá ako prvá prináša svojim koncovým zákazníkom udržateľnejšie riešenia v takom veľkom rozsahu. Spoločným projektom potvrdzujeme záväzok oboch spoločností budovať trvalo udržateľnú budúcnosť.“*

Nahradenie vstupných surovín z fosílnych zdrojov je možné vďaka použitiu metódy rovnováhy biomasy spoločnosti BASF: obnoviteľné zdroje surovín sa používajú už na samotnom začiatku chemickej výroby. Množstvo vstupných surovín z biomasy sa následne priradí konkrétnym produktom pomocou tejto certifikovanej metódy.

Spoločnosť BASF vytvorila uzavretý výrobný reťazec od obnoviteľných vstupných surovín, ktoré používa, až po konečný produkt. Nezávislá certifikačná inštitúcia TÜV Nord podporuje praktickú implementáciu a na základe certifikačnej schémy REDCert2 pravidelne posudzuje, či spoločnosť BASF nahrádza požadované množstvo fosílnych zdrojov obnoviteľnými zdrojmi v súlade s metódou rovnováhy biomasy.

**Podrobnejšie informácie o metóde rovnováhy biomasy spoločnosti BASF:**

|  |  |
| --- | --- |
| Metóda rovnováhy biomasy | [Biomass balance approach (basf.com)](https://www.basf.com/global/en/who-we-are/sustainability/we-drive-sustainable-solutions/circular-economy/mass-balance-approach/biomass-balance.html) |
| Vysvetľujúce video | [Biomass Balance Approach BASF - YouTube](https://www.youtube.com/watch?v=cyeXzKzz3s8&t=3s) |

**O spoločnosti BASF**

V spoločnosti BASF tvoríme chémiu pre trvalo udržateľnú budúcnosť. Spájame ekonomický úspech, ochranu životného prostredia a spoločenskú zodpovednosť. Približne 111 000 zamestnancov koncernu BASF prispieva k úspechu našich zákazníkov prakticky vo všetkých odvetviach takmer na celom svete. Portfólio spoločnosti BASF je rozdelené do šiestich segmentov: Chemicals, Materials, Industrial Solutions, Surface Technologies, Nutrition & Care a Agricultural Solutions. V roku 2021 dosiahol obrat spoločnosti 78,6 mld. eur. Akcie spoločnosti BASF sa obchodujú na akciových trhoch vo Frankfurte (BAS) a v podobe amerických depozitných certifikátov aj v USA (BASFY). Viac informácií nájdete na [www.basf.com](https://www.basf.com/global/en.html).

**O divízii Care Chemicals spoločnosti BASF**

Divízia Care Chemicals ponúka široké portfólio účinných zložiek a látok, ktoré sa používajú vo výrobkoch určených na osobnú hygienu, starostlivosť o domácnosť, priemyselné čistenie a technické využitie. Sme popredný svetový dodávateľ surovín pre kozmetický priemysel a výrobu čistiacich prostriedkov a svojich zákazníkov podporujeme inovatívnymi a trvalo udržateľnými produktmi, riešeniami a konceptmi. Naše portfólio vysokoúčinných produktov zahŕňa povrchovo aktívne látky, emulgátory, polyméry, zmäkčovadlá, cheláty, aktívne látky pre kozmetický priemysel a UV filtre. Svoje výrobné a vývojové prevádzky máme vo všetkých regiónoch a pokračujeme v rozširovaní svojej prítomnosti na rozvíjajúcich sa trhoch. Viac informácií je k dispozícii online na [www.care-chemicals.basf.com](http://www.care-chemicals.basf.com).

O spoločnosti Henkel

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v mnohých kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2021 dosiahla obrat viac ako 20 mld. eur a upravený prevádzkový zisk približne vo výške 2,7 mld. eur. Henkel zamestnáva 52 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný cieľ a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

**Kontakt**

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: [zuzana.kanuchova@henkel.com](mailto:zuzana.kanuchova@henkel.com)